b'\n_START_ARTICLE_\nY\xc5\xabrei\n_START_PARAGRAPH_\nY\xc5\xabrei (japonsko \xe5\xb9\xbd\xe9\x9c\x8a) so duhovi v japonskem okolju. Podobno kot drugod po svetu, so ostali na svetu zaradi razli\xc4\x8dnih vzrokov. Taki vzroki so po navadi krivica, ki se jim je zgodila ob smrti ali dejstvo, da jih niso pokopali. Y\xc5\xabrei so lahko tudi duhovi samomorilcev, ki ne najdejo po\xc4\x8ditka.\n_START_SECTION_\nLastnosti\n_START_PARAGRAPH_\nY\xc5\xabreiji se po navadi pojavijo med drugo uro pono\xc4\x8di in son\xc4\x8dnim vzhodom ter stra\xc5\xa1ijo in mu\xc4\x8dijo tiste, ki so jim v \xc5\xbeivljenju delali krivico ali so krivi njihove smrti. Po tradiciji so predstavljeni kot \xc5\xbeenske z dolgimi, \xc4\x8drnimi lasmi v belem kimonu, ki je tradicionalno pogrebno obla\xc4\x8dilo na Japonskem. Po navadi so upodobljeni brez nog, pogosto pa naj bi jih spremljala dva plamena, hi-no-tama, modre zelene ali \xc5\xa1krlatne barve. Zlonamerne Y\xc5\xabreije naj bi pregnalo branje svetih \xc5\xa1inoisti\xc4\x8dnih molitev._NEWLINE_Y\xc5\xabrei naj bi tudi kaznovali sorodnike in potomce, ki niso poskrbeli za dostojen pogreb pokojnika in niso izvajali vseh obredov, ki bi jih po tradiciji morali (obredi tatari oz. tataru). Zato \xc5\xa1e danes sorodniki pogosto na pogrebne slovesnosti povabijo budisti\xc4\x8dne menihe, ki bi pomirili pokojnika in mu prepre\xc4\x8dili obstanek na svetu kot Y\xc5\xabrei.'